CELEX: 32020R2004
Language: lt
Date: 2020-11-26 00:00:00
Title: Europos Centrinio Banko reglamentas (ES) 2020/2004 2020 m. lapkričio 26 d. kuriuo iš dalies keičiamas Reglamentas (ES) Nr. 1333/2014 dėl pinigų rinkos statistikos (ECB/2020/58)

2020 12 8   
               
               
                  LT
               
               
                  Europos Sąjungos oficialusis leidinys
               
               
                  L 412/31
               
            
         EUROPOS CENTRINIO BANKO REGLAMENTAS (ES) 2020/2004
         2020 m. lapkričio 26 d.
         kuriuo iš dalies keičiamas Reglamentas (ES) Nr. 1333/2014 dėl pinigų rinkos statistikos (ECB/2020/58)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 5 straipsnį,
         atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos Centrinio Banko renkamos statistinės informacijos (1), ypač į jo 5 straipsnio 1 dalį ir 6 straipsnio 4 dalį,
         kadangi:
         
                     (1)
                  
                  
                     Reglamentas (EB) Nr. 2533/98 numato, kad Europos Centrinis Bankas (ECB) tinkamai pagrįstais atvejais turi teisę iš atskaitingųjų agentų rinkti konsoliduotą statistinę informaciją, įskaitant informaciją apie jų kontroliuojamus subjektus. Šiuo tikslu ECB detaliai nustato konsolidavimo mastą. Tam, kad būtų reguliariai teikiama pinigų rinkos statistika, pagal Europos Centrinio Banko reglamentą (ES) Nr. 1333/2014 (ECB/2014/48) (2) atskaitingieji agentai valstybės narės, kurioje jie reziduoja, nacionaliniam centriniam bankui arba ECB kartą per dieną teikia konsoliduotą statistinę informaciją apie pinigų rinkos priemones, įskaitant informaciją apie visus savo Sąjungoje ir ELPA esančius filialus;
                  
               
                     (2)
                  
                  
                     statistinė informacija apie atskaitingųjų agentų filialus Jungtinėje Karalystėje yra reikšminga, turint omenyje jos bendrą apimtį. Atsižvelgiant į tai, kad euro trumpalaikio skolinimosi norma (€STR) remiasi pagal Reglamentą (ES) Nr. 1333/2014 (ECB/2014/48) pateikta statistine informacija, būtina užtikrinti, kad statistinė informacija apie tokius filialus būtų toliau nuolat teikiama tam, kad būtų galima užtikrinti aukšto lygio statistiką apie euro pinigų rinką;
                  
               
                     (3)
                  
                  
                     Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos numatytas pereinamasis laikotarpis baigsis 2020 m. gruodžio 31 d. Tam, kad Europos centrinių bankų sistema ir toliau kartą per dieną gautų statistinę informaciją apie pinigų rinkos priemones atskaitingųjų agentų filialų, esančių Jungtinėje Karalystėje, atžvilgiu, konsoliduotų ataskaitų apie filialus teikimo apimtis pagal Reglamento (ES) Nr. 1333/2014 (ECB/2014/48) 3 straipsnio 1 dalį turėtų būti praplėsta;
                  
               
                     (4)
                  
                  
                     todėl reikėtų atitinkamai iš dalies pakeisti Reglamentą (ES) Nr. 1333/2014 (ECB/2014/48),
                  
               PRIĖMĖ ŠĮ REGLAMENTĄ:
         
            1 straipsnis
            Dalinis pakeitimas
            Reglamento (ES) Nr. 1333/2014 (ECB/2014/48) 3 straipsnio 1 dalis pakeičiama taip:
            
               
                  „1.   Tam, kad būtų reguliariai teikiama pinigų rinkos statistika, atskaitingieji agentai valstybės narės, kurioje jie reziduoja, nacionaliniam centriniam bankui kartą per dieną teikia konsoliduotą statistinę informaciją apie pinigų rinkos priemones, įskaitant informaciją apie visus savo Sąjungoje ir ELPA esančius filialus, taip pat apie savo filialus, esančius Jungtinėje Karalystėje. Reikalaujama statistinė informacija nurodyta I, II ir III prieduose. Atskaitingieji agentai teikia reikalaujamą statistinę informaciją, laikydamiesi IV priede nustatytų būtinųjų perdavimo, tikslumo, sąvokų atitikties, pataisymų ir duomenų vientisumo standartų. NCB iš atskaitingųjų agentų gautą statistinę informaciją perduoda ECB, vadovaudamiesi šio reglamento 4 straipsnio 2 dalimi.“.
               
            
         
         
            2 straipsnis
            Baigiamosios nuostatos
            Šis reglamentas įsigalioja ketvirtą dieną po jo paskelbimo Europos Sąjungos oficialiajame leidinyje.
         
         
            Šis reglamentas pagal Sutartis privalomas visas ir tiesiogiai taikomas valstybėse narėse.
            Priimta Frankfurte prie Maino 2020 m. lapkričio 26 d.
            
               
                  ECB valdančiosios tarybos vardu
               
               
                  ECB Pirmininkė
               
               Christine LAGARDE
            
         
         
            (1)  1998 m. lapkričio 23 d. Tarybos reglamentas (EB) Nr. 2533/98 Europos Centrinio Banko renkamos statistinės informacijos (OL L 318, 1998 11 27, p. 8).
         
            (2)  2014 m. lapkričio 26 d. Europos Centrinio Banko reglamentas (ES) Nr. 1333/2014 dėl pinigų rinkos statistikos (ECB/2014/48) (OL L 359, 2014 12 16, p. 97).